„Încă o ușă trântită în nasul PSD-ALDE (întrebam ieri unde se va sfârși unda diplomatică de șoc): aud pe surse că Jean Yves Le Drian, ministrul francez de Externe, a anulat întrevederea cu Meleșcanu. Azi era programată o bilaterală la New York, la ONU. Rușine după rușine cu acest Guvern nedemn de România!”, a scris Rareș Bogdan, candidatul aflat pe prima poziție a listei PNL la alegerile europarlamentare.

La câteva ore după postarea lui Rareș Bogdan nu a apărut nici o confirmare, nici o infirmare oficială a informației privind posibila anulare a întrevederii între șeful diplomației de la Paris și omologul său de la București.

În ultimele 48 de ore, România s-a confruntat cu două situații delicate în plan diplomatic.

Pe fondul declarațiilor premierului Dăncilă, privind mutarea la Ierusalim a Ambasadei României, Regele Abdulah al Iordaniei și-a anulat vizita în țara noastră, iar forumul de afaceri româno-iordanian a avut aceeași soartă.

Totodată, președintele Călin Popescu Tăriceanu a fost nevoit să renunțe la vizita oficială în Maroc, după ce partea marocană a solicitat amânarea acesteia.